JEGYZŐKÖNYV

Készült: 2020. március 16-án, 900 órakor Tiszagyulaházán, Tiszagyulaháza Község Önkormányzata Képviselő-testületének, a Művelődési Házban megtartott rendkívüli, nyilvános Képviselő-testületi üléséről.

Jelen vannak:

Mikó Zoltán polgármester

Megyesi Ákos alpolgármester

Dobos Lászlóné képviselő

Tóth Péter Benjámin képviselő

Nagy János képviselő

Meghívottak: A mellékelt jelenléti ív szerint.

Az ülés teljes időtartamára:

Dr. Nagy Attila kirendeltségvezető

Mészárosné Szincsák Mária jegyzőkönyvvezető

Mikó Zoltán polgármester: Sok szeretettel köszönti a megjelenteket a rendkívüli Képviselő-testületi ülésen.

*Megállapítja, hogy a Képviselő-testület határozatképes, jelen van mind az 5 fő megválasztott képviselő.*

Mikó Zoltán polgármester: Elmondja, hogy a mai ülésről hangfelvétel és jegyzőkönyv készül, melynek vezetésével Mészárosné Szincsák Máriát bízza meg. Ezután javaslatot tesz a meghívóban szereplő módosított napirendi pontok tárgyalására, amelyek a kialakult járványügyi helyzet miatt az új koronavírus megelőzése és terjedésének visszaszorítása érdekében szükségesek.

1. Előterjesztés az új koronavírus megelőzése, terjedésének visszaszorítása érdekében tett intézkedésekre.

Előadó: Mikó Zoltán polgármester

Előterjesztés: szóbeli

2. Előterjesztés a Tiszadobi Családsegítő és Gyermekjóléti Térségi Intézményfenntartó Társulás társulási megállapodásának módosításáról.

Előadó: Mikó Zoltán polgármester

Előterjesztés: írásos

*A Képviselő-testület 5 igen szavazattal (a szavazásban 5 fő vett részt) – egyetért a napirendi pontok tárgyalásával.*

1./

Előterjesztés az új koronavírus megelőzése, terjedésének visszaszorítása érdekében tett intézkedésekre.

Előadó: Mikó Zoltán polgármester

Mikó Zoltán polgármester: A hét végén életbe lépett kormányrendelet tette indokolttá a mai rendkívüli testületi ülést. Átmeneti intézkedéseket kell hozni a járvány megelőzése és terjedésének visszaszorítása érdekében.

2020. március 16. napjától határozatlan ideig az iskola bezár, a diákok az intézményt nem látogathatják, az oktatás digitális tanrend szerint folyik. Az intézmény az iskolára vonatkozó minden további információt, beleértve a gyermekétkeztetést is a KRÉTA rendszerben közöl tanulóival és nyújt további tájékoztatást. Megkéri az iskola intézményvezetőit, ha van szóbeli kiegészítésük tegyék meg.

Kovácsné Ország Judit Intézményvezető: A tantestület döntött abban, hogy a messengeren minden osztály létrehozza a saját csoportját, és azon keresztül folyik a kommunikáció. Az önkormányzat segítségét kéri abban, hogy azok a gyerekek, akik nem rendelkeznek ilyen lehetőséggel a tananyag hozzájuk is eljusson. Az iskolában maradt tankönyvekért a szülőket sem engedik be csoportosan csak egyenként. A takarítók és karbantartók folyamatosan fertőtlenítenek. Tisztító- és fertőtlenítőszerekkel nagyon jól el vannak látva.

Mikó Zoltán polgármester: Az óvodában a gyermekétkeztetést kizárólag azon gyermekek részére biztosítjuk az intézményben, akik az óvodai nevelésben részt vesznek. A rendkívüli helyzetre való tekintettel törekvésünk az, hogy azok az óvodáskorú gyermekek se maradjanak ellátás nélkül, akiknek felügyeletét a szülők otthonukban meg tudják oldani. A szülők igénylése alapján ezért napi egyszeri meleg étkeztetést (ebédet) biztosítunk, melyet a nyári étkeztetéshez hasonló módon egyszer használatos ételhordókban – kizárólag elvitellel lehet igénybe venni. Iskolai tanulók esetében az ebédlő igénybevételére nincs lehetőség.

A szociális étkeztetés változatlan formában szintén egyszer használatos ételhordóban történik.

Az egészségügyi alapellátással kapcsolatban az alábbi információt adja:

A rendkívüli helyzet időtartama alatt a háziorvosi és fogorvosi ellátást az alábbiak szerint vehetik igénybe:

- Kérjük, hogy telefonon egyeztessenek háziorvosukkal.

- A szükséges gyógyszerek felírását is telefonon tegyék meg.

- Fogorvosi ellátást a rendelési időben kizárólag sürgős esetekben vehetik igénybe. A folyamatban lévő ügyeket megoldják.

- Gyermekorvosi ellátás – Pétegisz körlevele alapján.

- Orvosi ügyelet zavartalanul működik.

- Gyógyszertár zárva – HSG-ben ellátott idősek gyógyszereit az önkormányzat kiváltja.

- Védőnői szolgálat.

Megkérdezi Dr. Hollósvölgyi Ferenc háziorvost, van-e koronavírus fertőzött a településen? Kiegészítést, véleményt kér az elhangzottakhoz.

Dr. Hollósvölgyi Ferenc háziorvos: Jelenleg nincs ilyen fertőzött a községben. A koronavírus ismeretlen betegséget terjeszt, nincs ellen védőoltás és gyógyszer. Az emberek 50%-ánál súlyos a betegség lefolyása. A megelőzés nagyon fontos. Cseppfertőzésről van szó, köhögéssel, tüsszentéssel, kézfogással terjed. Tömegek, csoportok elkerülése szükséges. A rendelés a következőképpen valósul meg. Gyógyszeríratás csak telefonon keresztül lehetséges. A váróban egyszerre, csak egy ember tartózkodhat. Ha valaki a koronavírus tüneteit észleli magán szintén csak telefonál a rendelőbe, az orvos kimegy és megteszi a szükséges intézkedéseket, vizsgálatokat. Szakrendelésre már nem adnak beutalót, hiszen ezek többsége is szünetel, csak nagyon súlyos, életveszélyes esetben vehető igénybe.

Dobos Lászlóné képviselő: Az a szülő, aki végképp nem tudja megoldani a gyermeke elhelyezését, és munkáltatója sem partner abban, hogy megoldják a helyzetet, tud-e segíteni a háziorvos táppénzre vétellel?

Dr. Hollósvölgyi Ferenc háziorvos: Mindenben segítenek, megoldható a probléma.

Mikó Zoltán polgármester: A községben a gyógyszertár zárva lesz. Az önkormányzat a gyógyszerkiváltást megoldja az idős embereknek, és a HSG gondozottjainak.

Madarné Kovács Bernadett védőnő: Annyit szeretne hozzáfűzni, hogy az iskolai kampányoltások elmaradnak, a látogatásokat minimalizálni kell, a védőoltások is elhalasztásra kerülnek. Amennyiben hivatalos állásfoglalást kap, tájékoztatni fogja az érintetteket.

Dr. Hollósvölgyi Ferenc háziorvos: Fel kell hívni a várandós anyák és kisgyermekes szülők figyelmét, hogy ne jöjjenek a rendelőbe tanácsadásra.

Mikó Zoltán polgármester: A 45/2020. (III. 14.) Kormányrendelet 2. §-a alapján a Képviselő-testület javasolja 2020. március 17. napjától, visszavonásig a Tiszagyulaházi Aprajafalva Óvodába járó gyerekek szüleinek, hogy a gyermekeket csak akkor vigyék óvodába, ha felügyeletről más módon nem tudnak gondoskodni. Ha a családban az egyik szülő munkanélküli vagy egyéb más okból állandóan otthon tartózkodik, akkor az óvoda vezetője megtagadhatja a gyermek óvodában való elhelyezését. Megkéri Budainé Pázmándi Judit óvodavezetőt, ha van szóbeli kiegészítése, hozzászólása tegye meg.

Budainé Pázmándi Judit óvodavezető: A hétvégén készített egy felmérést a szülők között és ennek eredménye, hogy 14 olyan gyerek van, akinek mindkét szülője dolgozik, de mindenki azt nyilatkozta, hogy meg tudja oldani a gyermek elhelyezését.

Mikó Zoltán polgármester: A Művelődési Ház és könyvtár is határozatlan ideig zárva tart, szolgáltatásai és rendezvényei határozatlan ideig szünetelnek.

A rendkívüli helyzet időtartama alatt a Polgármesteri Hivatalban az ügyfélfogadás szünetel. Előre nem látható, halaszthatatlan ügyek (halálozás, anyakönyvezés, stb. intézése) ügyeleti rendszerben történik az alábbi telefonszámon: 06-52/391-990.

Kérjük a Tisztelt ügyfeleket, hogy kérelmeiket elsősorban elektronikusan szíveskedjenek benyújtani az onkormanyzat4097@gmail.com e-mail címen.

A házi segítségnyújtás a megszokott rendben történik, az idősek étkeztetéséről gondoskodunk, de csak egyszer használatos ételhordókkal.

Dr. Hollósvölgyi Ferenc háziorvos: A gondozó személyzet védelme is nagyon fontos. Az időseknél eltöltött időt minimalizálni kell, 2 méteren belül fertőz a vírus. A fertőtlenítés náluk is kiemelt fontosságú, javasolja a három fázisú mosogatást. Panasz esetén telefon a háziorvosnak.

Mikó Zoltán polgármester: Megkéri a rendősrég képviseletében jelen lévő Csősz Krisztián r. alezredest tájékoztassa a jelen lévőket a helyzetről.

Csősz Krisztián r. alezredes: Köszönti a megjelenteket. Elmondja, hogy a Hajdúnánási Rendőrkapitánysághoz összesen hat település tartozik, és nincs még beteg. Négyen vannak megfigyelés alatt. Azok, akik hatósági karantén alatt vannak a rendőrség naponta egyszer ellenőrzi, hogy betartják-e, és jelentést tesznek. Ezek a háztartások egy piros felhívó cédulával vannak ellátva, amelyet a kapura, vagy társasházak esetében a bejárati ajtójukra kell kihelyezni. Különösen be kell tartani azoknak a személyeknek, akik külföldről térnek haza, és most már bármelyik országból, hiszen egész Európában jelen van a vírus.

*(A jegyzőkönyv számára megállapítom, hogy Csősz Krisztián r. alezredes, Kovácsné Ország Judit intézményvezető és Bartháné Csuhai Ilona tagintézményvezető az üléstermet elhagyta.)*

Mikó Zoltán polgármester: A bolt nyitvatartásáról egyeztetett a Polgár és Csege Coop Zrt. elnökével, aki azt a tájékoztatást adta, hogy egyelőre a megszokott módon működnek, nincs változás.

Temetés csak külső ravatal felállításával lehetséges, és röviden.

A költségvetésben el kell különíteni egy bizonyos összeget a rendkívüli helyzetre.

Kánainé Kövesdi Edina költségvetési ügyintéző: Javasolja 500.000.- Ft elkülönítését és a későbbiekben meglátják kell-e rajta változtatni.

Képviselők és a jelen lévők részéről több kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatait. Felkéri a képviselő-testületet, hogy aki egyetért a Tiszagyulaházi Aprajafalva Óvodában rendkívüli szünet elrendeléséről szóló határozati javaslattal, kézfelnyújtással szavazzon:

*A Képviselő-testület a Tiszagyulaházi Aprajafalva Óvodában rendkívüli szünet elrendeléséről 5 igen szavazattal (a szavazásban 5 fő vett részt) az alábbi határozatot hozta:*

Tiszagyulaháza Község Önkormányzata

Képviselő-testületének

14/2020. (III. 16.) számú határozata

a Tiszagyulaházi Aprajafalva Óvodában rendkívüli szünet elrendeléséről

Tiszagyulaháza Község Önkormányzata Képviselő-testülete az új koronavírus megelőzése, terjedésének visszaszorítása érdekében 2020. március 17. napjától visszavonásig, a Tiszagyulaházi Aprajafalva Óvodában (4097 Tiszagyulaháza, Jókai u. 7.) rendkívüli szünetet rendel el.

Felkéri a polgármestert, hogy a rendkívüli szünet időtartama alatt felmerülő szükséges intézkedések megtételéről, és a szülők tájékoztatásáról gondoskodjon.

Határidő: folyamatos Felelős: Mikó Zoltán polgármester

Felkéri a képviselő-testületet, hogy aki egyetért a Művelődési Ház és Könyvtárban rendkívüli szünet elrendeléséről szóló határozati javaslattal, kézfelnyújtással szavazzon:

*A Képviselő-testület a Művelődési Ház és Könyvtárban rendkívüli szünet elrendeléséről 5 igen szavazattal (a szavazásban 5 fő vett részt) az alábbi határozatot hozta:*

Tiszagyulaháza Község Önkormányzata

Képviselő-testületének

15/2020. (III. 16.) számú határozata

a Művelődési Ház és Könyvtárban rendkívüli szünet elrendeléséről

Tiszagyulaháza Község Önkormányzata Képviselő-testülete az új koronavírus megelőzése, terjedésének visszaszorítása érdekében 2020. március 17. napjától visszavonásig, a Tiszagyulaházai Művelődési Ház és Könyvtárban (4097 Tiszagyulaháza, Kossuth u. 25.) rendkívüli szünetet rendel el.

Felkéri a polgármestert, hogy a rendkívüli szünet időtartama alatt felmerülő szükséges intézkedések megtételéről, és a lakosság tájékoztatásáról gondoskodjon.

Határidő: folyamatos Felelős: Mikó Zoltán polgármester

Felkéri a képviselő-testületet, hogy aki egyetért az új koronavírus megelőzésére, és terjedésének visszaszorítására tett intézkedések fedezetéről szóló határozati javaslattal, kézfelnyújtással szavazzon:

*A Képviselő-testület az új koronavírus megelőzésére, és terjedésének visszaszorítására tett intézkedések fedezetéről 5 igen szavazattal (a szavazásban 5 fő vett részt) az alábbi határozatot hozta:*

Tiszagyulaháza Község Önkormányzata

Képviselő-testületének

16/2020. (III. 16.) számú határozata

az új koronavírus megelőzésére, és terjedésének visszaszorítására tett intézkedések fedezetéről

Tiszagyulaháza Község Önkormányzata Képviselő-testülete az új koronavírus megelőzésére, terjedésének visszaszorítására, az esetleges károk enyhítésére, és elhárítására tett intézkedések biztosításához 500.000,- Ft keretösszeget biztosít az önkormányzat 2020. évi költségvetése általános tartaléka terhére.

Felkéri a polgármestert, hogy a határozatból adódó szükséges intézkedések megtételéről gondoskodjon.

Határidő: folyamatos Felelős: Mikó Zoltán polgármester

Felkéri a képviselő-testületet, hogy aki egyetért a rendkívüli igazgatási szünet elrendeléséről szóló határozati javaslattal, kézfelnyújtással szavazzon:

*A Képviselő-testület rendkívüli igazgatási szünet elrendeléséről 5 igen szavazattal (a szavazásban 5 fő vett részt) az alábbi határozatot hozta:*

Tiszagyulaháza Község Önkormányzata

Képviselő-testületének

17/2020. (III. 16.) számú határozata

rendkívüli igazgatási szünet elrendeléséről

Tiszagyulaháza Község Önkormányzata Képviselő-testülete az új koronavírus megelőzése, terjedésének visszaszorítása érdekében 2020. március 17. napjától visszavonásig, a Hajdúnánási Közös Önkormányzati Hivatal Tiszagyulaházai Kirendeltségen (4097 Tiszagyulaháza, Kossuth u. 73.) rendkívüli igazgatási szünetet rendel el.

Felkéri a jegyzőt, hogy a rendkívüli igazgatási szünet időtartama alatt a személyes kapcsolat nélküli ügyintézést biztosítsa, és a lakosság tájékoztatásáról gondoskodjon.

Határidő: 2020. március 16. - lakosság tájékoztatására Felelős: Dr. Kiss Imre jegyző

folyamatos - feladatellátás biztosítása

2./

Előterjesztés a Tiszadobi Családsegítő és Gyermekjóléti Térségi Intézményfenntartó Társulás társulási megállapodásának módosításáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: A Társulási Megállapodás módosítása indokolttá vált, így a Megállapodás egyes tartalmi elemei a határozati javaslat szerint aktualizálásra kerülnek.

Kéri a Tisztelt Képviselő-testületet, hogy az előterjesztést tárgyalja meg, és a határozat-tervezetben foglaltakat hagyja jóvá.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Tiszadobi Családsegítő és Gyermekjóléti Térségi Intézményfenntartó Társulás társulási megállapodásának módosításáról szóló határozati javaslattal, kézfelnyújtással szavazzon:

*A képviselő-testület a Tiszadobi Családsegítő és Gyermekjóléti Térségi Intézményfenntartó Társulás társulási megállapodásának módosításáról szóló előterjesztést 5 igen szavazattal elfogadta (a szavazásban 5 fő vett részt), és az alábbi határozatot hozta:*

Tiszagyulaháza Község Önkormányzata

Képviselő-testületének

18/2020. (III. 16.) számú határozata

a Tiszadobi Családsegítő és Gyermekjóléti Térségi Intézményfenntartó Társulás társulási megállapodásának módosításáról

Tiszagyulaháza Község Önkormányzata Képviselő-testülete a Magyarország helyi önkormányzatairól szóló 2011. évi XLXXXIX. törvény 42. § 5. pontjában biztosított jogkörében eljárva a Tiszadobi Családsegítő és Gyermekjóléti Térségi Intézményfenntartó Társulás társulási megállapodásának módosítását 2020. április 1. napjától kezdődően az alábbiak szerint jóváhagyja:

a) a társulási megállapodás bevezető része a következők szerint módosul:

*„Tiszadobi Családsegítő és Gyermekjóléti Térségi*

*Intézményfenntartó Társulás*

*TÁRSULÁSI MEGÁLLAPODÁSA*

*mely létrejött Szorgalmatos Község Önkormányzata Képviselő-testülete (képviseli: Fülöp Adrián polgármester), Tiszadob Nagyközség Önkormányzata Képviselő-testülete (képviseli: Bán György polgármester), Tiszagyulaháza Község Önkormányzata Képviselő-testülete (képviseli: Mikó Zoltán polgármester) között, az Alaptörvény 32. cikk (1) bekezdés k) pont és a Magyarország helyi önkormányzatairól szóló 2011. évi CLXXXIX. törvény 87. §-ában kapott felhatalmazás szerint.”*

b) a társulási megállapodás „Preambulum” b) pontja a következők szerint módosul:

*„b) Felek kinyilatkozzák, hogy a Tiszadobi Családsegítő és Gyermekjóléti Térségi Intézményfenntartó Társulás jelen okirattal szabályozott Társulási Megállapodása 2020. április 1. napjától kezdődően lép hatályba.”*

c) a társulási megállapodás 1.4. pontja a következők szerint módosul:

*„1.4. A Társulás alapítóinak neve, székhelye, a társult települések lakosságszáma 2019. január 1. napján:*

*Szorgalmatos Község Önkormányzata Képviselő-testülete*

*Székhelye: 4441 Szorgalmatos, Pacsirta utca 18/a.*

*Lakosságszáma: 1.043 fő*

*Képviseli: Fülöp Adrián polgármester és egy fő Szorgalmatos Község Önkormányzata Képviselő-testülete által delegált tag*

*Tiszadob Község Önkormányzata Képviselő-testülete*

*Székhelye: 4456 Tiszadob, Andrássy utca 37.*

*Lakosságszáma: 2.746 fő*

*Képviseli: Bán György polgármester és egy fő Tiszadob Nagyközség Önkormányzata Képviselő-testülete által delegált tag*

*Tiszagyulaháza Község Önkormányzata Képviselő-testülete*

*Székhelye: 4097 Tiszagyulaháza, Kossuth utca 73.*

*Lakosságszáma: 718 fő*

*Képviseli: Mikó Zoltán polgármester és egy fő Tiszagyulaháza Község Önkormányzata Képviselő-testülete által delegált tag*

d) a társulási megállapodás 1.5. pontja a következők szerint módosul:

*1.5. A Társulásnak kizárólag települési önkormányzatok lehetnek a tagjai. A Társulás működési területén élő lakosság száma 2019. január 1-én: 4.507 fő. (A lakosságszámok tekintetében mindig az előző költségvetési év január 1-jei adatai az irányadóak.)”*

e) a társulási megállapodás 4.6.2. pontja a következők szerint módosul:

*„4.6.2. Kormányzati funkció száma, megnevezése:*

|  |  |
| --- | --- |
| *kormányzati funkciószám* | *kormányzati funkció megnevezése* |
| *104042* | *Család és gyermekjóléti szolgáltatások* |
| *107051* | *Szociális étkeztetés szociális konyhán* |
| *107052* | *Házi segítségnyújtás”* |

f) a társulási megállapodás 1. számú melléklete helyébe a jelen határozat 1. számú melléklete lép.

g) a társulási megállapodás 2. számú melléklete helyébe a jelen határozat 2. számú melléklete lép.

Felkéri a polgármestert, hogy Tiszadob nagyközség polgármesterét tájékoztassa a Képviselő-testület döntéséről, és felhatalmazza a módosításokkal egységes szerkezetbe foglalt társulási megállapodás – társult települési önkormányzatok képviselő-testületei jóváhagyását követően történő – aláírására.

Határidő: esedékességkor Felelős: Mikó Zoltán polgármester

Mivel az ülésen egyéb kérdés, hozzászólás nem hangzott el, Mikó Zoltán polgármester az ülést 1035 órakor bezárta.

K. m. f.

Mikó Zoltán Dr. Kiss Imre

polgármester jegyző